SKRIFTLIG FORESPØRGSEL P-1378/00

af Reinhold Messner (Verts/ALE) til Kommissionen

(27. april 2000)

Om: Motorvejsforbindelsen Asti-Cuneo

Det synes at være den italienske regerings agt at påbegynde bygningen af motorvejsforbindelsen Asti-Cuneo i Piemonte og at forny koncessionen til SATAP, dvs. til det selskab, der er ansvarlig for Torino-Piacenza-motorvejen, og som også er koncessionshaver for motorvejen mellem Asti og Cuneo, uden at udbyde projektet i offentlig licitation. Desuden har regeringen ved 19 ministerielle dekreter godkendt de 19 aftaler med de pågældende koncessionshavende selskaber. Den italienske revisionsret, som har ophævet blokeringen af syv af de 19 aftaler mellem ANAS og de koncessionshavende selskaber, har endnu ikke udtalt sig om forlængelsen af koncessionen til SATAP. Imidlertid findes der en skrivelse, som den italienske revisionsrets ansvarlige for kontrollen med ANAS sendte til den italienske regering i september 1999, og hvori det hævdes, at den koncession, som den italienske regering i 1991 udstedte til SATAP, er ulovlig, fordi den er udstedt på grundlag af private forhandlinger, selv om fællesskabsdirektiv 89/440/EØF(1), hvorefter der kræves offentligt europæisk udbud, allerede var trådt i kraft.

Desuden var Asti-Cuneo-projektet i 1993 genstand for en negativ udtalelse fra Miljøministeriets udvalg for miljøindvirkningsvurdering. Denne udtalelse tilsidesattes siden ved ministerrådsafstemninger i 1994 og 1999, hvor der dog vedtoges et ændret projekt uden nogen ny miljøindvirkninsgvurdering, uden fornyet bekendtgørelse af projektet, og dermed uden at de berørte borgere fik mulighed for at fremsætte bemærkninger hertil.

For så vidt angår den specifikke forbindelse mellem Asti og Cuneo verserer der i øjeblikket en sag ved forvaltningsdomstolen i Lazio vedrørende projekteringen af strækningen mellem Massimini og Cuneo, og endelig er der indledt retlig undersøgelse af SATAP's regnskaber, i hvilken forbindelse der er indgivet 33 anmodninger om retsforfølgelse af selskabets administratorer for svindel med regnskaberne.

Mener Kommissionen på baggrund af ovenstående ikke, at den italienske regerings forlængelse af motorvejskoncessionen til SATAP uden at udbyde projektet i offentlig licitation er i strid med fællesskabslovgivningen, særlig direktiv 92/50/EØF(2), 93/36/EØF(3) og 93/37/EØF(4) samt lidet hensigtsmæssig i betragtning af de forskellige retlige undersøgelser mod det koncessionshavende selskab? Mener Kommissionen i øvrigt ikke, at det nye projekt bør underkastes en miljøindvirkningsvurdering?

(1) EFT L 210 af 21.7.1989, s. 1.

(2) EFT L 209 af 24.7.1992, s. 1.

(3) EFT L 199 af 9.8.1993, s. 1.

(4) EFT L 199 af 9.8.1993, s. 54.

Svar afgivet på Kommissionens vegne af Frederik Bolkestein

(29. maj 2000)

Kommissionen har til hensigt at anmode de italienske myndigheder om alle de oplysninger, der er nødvendige for at kunne vurdere, om bygningen af motorvejsstrækningen Asti-Cuneo samt forlængelsen af koncessionen til SATAP, som det ærede medlem henviser til, er i overensstemmelse med fællesskabslovgivningen om indgåelse af offentlige tjenesteydelsesaftaler. Hvis undersøgelsen af disse oplysninger viser, at de anvendte procedurer ikke er i overensstemmelse med ovennævnte fællesskabslovgivning, kan Kommissionen indlede en overtrædelsesprocedure i henhold til EF-traktatens artikel 226 (tidligere 169).

Der skal i denne forbindelse gøres opmærksom på, at dette spørgsmål samt spørgsmålet om de andre koncessioner, som det ærede parlamentsmedlem henviser til, skal behandles inden for de mere generelle rammer for motorvejskoncessioner i alle medlemsstaterne, som Kommissionen for øjeblikket er i gang med at undersøge.

De italienske myndigheder har allerede tilsendt Kommissionen oplysninger om de generelle lovgivningsmæssige rammer, der styrer forlængelsen af eksisterende koncessioner. I henhold til ministerielt direktiv nr. 283 af 20. oktober 1998 kan eksisterende koncessioner kun forlænges under forudsætning af, at den tvist, der opstår på grund af prisstoppet, løses ved forlig, der giver koncessionshaverne ret til erstatning. I henhold til det nævnte ministerielle direktiv er enhver motorvejskoncessionshaver endvidere ved lov samt ved individuelle aftaler forpligtet til at tildele alle kontrakter for arbejder i overensstemmelse med EU-reglerne for indgåelse af kontrakter, og at tildele mindst 40 % af arbejderne til tredjemand.

Disse oplysninger samt oplysninger fra de andre medlemsstater undersøges i øjeblikket af Kommissionen med henblik på at udtænke en samlet fremgangsmåde for alle motorvejskoncessioner, under hensyntagen til de betydelige økonomiske og sociale konsekvenser af sagen.

Hvad angår miljøindvirkningsvurderingen har Kommissionen ikke mulighed for at behandle dette spørgsmål på grundlag af de oplysninger, som det ærede parlamentsmedlem fremkommer med. Hvis det ændrede projekt for Asti-Cuneo-motorvejen blev godkendt, fordi det i væsentlig grad imødekom den kritik, der var fremkommet i den originale miljøindvirkningsvurdering, så skulle der ikke nødvendigvis udarbejdes en ny miljøindvirkningsvurdering for dette projekt. Det ærede parlamentsmedlem bedes venligst tilvejebringe yderligere oplysninger for at sætte Kommissionen i stand til at vurdere sagen.